text: Tragisk drukneulykke ved Henne Strand forbliver en gåde
  15 september 2016 kl. 05.32
  Torsdag i sidste uge omkom et tysk ægtepar, begge 80 år gamle, ved en tragisk drukneulykke på Henne Strand. Politiet har nu afsluttet deres undersøgelser af ulykken uden at kunne klarlægge præcist, hvad der gik galt for det tyske ægtepar under badningen i Vesterhavet.
  Et ligsyn har ikke givet politiet nogen præcis forklaring på, hvad der var årsagen til drukne-ulykken, der skete på en varm sensommerdag med masser af mennesker på Henne Strand.
  Det omkomne ægtepar blev sidste torsdag formiddag klokken 11.20 fundet bevidstløse i strandkanten af forbipasserende, der straks slog alarm.
  - Vi har ikke kunnet klarlægge præcist, hvad der er gået galt for det tyske ægtepar. De er omkommet ved drukning - men der var ikke særlige farlige badeforhold sidste torsdag på Henne Strand. Ingen har observeret noget usædvanligt på stranden forud, så vi kommer aldrig nærmere en forklaring på, hvad der udløste ulykken, siger Torben Kloster, leder af lokalpolitiet i Varde til TV SYD.
  Ægteparret, der begge var 80 år, opholdt sig i Henne som turister - og var fra Slesvig-Holsten.
  